प्रधानमन्त्री कप एकदिवसीय क्रिकेटको उपाधि पुलिसलाई
प्रधानमन्त्री कप राष्ट्रिय एकदिवशीय क्रिकेट प्रतियोगिताको उपाधि नेपाल पुलिस क्लबले जितेको छ । त्रिवि क्रिकेट मैदान कीर्तिपुरमा शनिबार भएको फाइनलमा विभागीय प्रतिद्वन्द्वी त्रिभुवन आर्मीलाई ४ विकेटले पराजित गरी पुलिसले प्रधानमन्त्रीकपको तेस्रो संस्करणमा दोस्रो उपाधि जितेको हो ।
काठमाडौँ — प्रधानमन्त्री कप राष्ट्रिय एकदिवशीय क्रिकेट प्रतियोगिताको उपाधि नेपाल पुलिस क्लबले जितेको छ । त्रिवि क्रिकेट मैदान कीर्तिपुरमा शनिबार भएको फाइनलमा विभागीय प्रतिद्वन्द्वी त्रिभुवन आर्मीलाई ४ विकेटले पराजित गरी पुलिसले प्रधानमन्त्रीकपको तेस्रो संस्करणमा दोस्रो उपाधि जितेको हो ।पहिलो संस्करणको फाइनलमा पनि यी टोलीहरु नै भिडेका थिए । त्यस खेल वर्षाले रद्द भएपछि दुवै टोलीलाई संयुक्त विजेता घोषणा गरिएको थियो । तीनै संस्करणमा फाइनलमा पुगेको आर्मी भने यसपल्ट पनि उपविजेतामै समेटिएको छ । आर्मी अघिल्लो संस्करणको फाइनलमा एपीएफसँग पराजित भएको थियो । टस जितेर पहिले ब्याटिङ रोजेको आर्मीले सुरुआत उत्कृष्ट गरेको थियो । राजु रिजाल र सोमपाल कामीले पहिलो विकेटका लागि ७२ रनको साझेदारी गरेका थिए । सोमपालले ४० बलमा ३ चौका र २ छक्काको सहयोगमा ३५ तथा ६० बल खेलेर ३२ रन जोडेका राजुले ५ चौका प्रहार गरे ।१६ औं ओभरको अन्तिम बलमा ललित राजवंशीले सोमपाललाई आउट गरे । अर्को ओभरमा राजु पनि आउट भएपछि आर्मी ७२-२ को स्थितिमा थियो । मध्यक्रमका ब्याट्सम्यानको प्रदर्शन निराशाजनक रहँदा आर्मीले थप ५४ रन जोड्दा बाँकी ८ विकेट खेर फाल्यो । आर्मी ३३.३ ओभरमा १ सय २५ रनमै अलआउट भएको हो । मध्यक्रममा भीम सार्कीले २० र रोहित कुमार पौडेलले १८ रन जोड्नुबाहेक अन्यले दोहोरो अंकको रन बटुल्न सकेनन् । तीन खेलाडी खाता नखोली आउट भएका थिए । बलिङमा पवन सर्राफको प्रदर्शन सानदार रह्यो । उनले ७ ओभरमा ४ मेडन राख्दै मात्र १२ रन खर्चेर ४ विकेट लिए । ललितले ९.३ ओभरमा १ मेडन राख्दै ३६ रन खर्चेर समान ४ विकेट लिए ।जवाफमा पुलिसको पनि सुरुआत कमजोर थियो ओपनर अनिल कुमार साह २ रनको स्कोरमै आउट भएपछि आएका अमित श्रेष्ठले अर्का ओपनर सुनील धमलासँग मिलेर ५२ रनको साझेदारी गरे । ४० बलमा ६ चौका र २ छक्काको सहयोगमा ४४ रन बनाएर अमित आउट भए । एउटा एण्डबाट सुनीलले विकेट जोगाए पनि अर्को एण्डबाट विकेट झरिरहेको थियो । सुनीलले १ सय ३१ बलमा २ चौकाको सहयोगमा नटआउट ४२ रन बनाएपछि पुलिसले ६ विकेटको क्षतिमा लक्ष्य भेट्टायो । कप्तान मन्जित श्रेष्ठ पनि ११ रनमा नटआउट रहे ।उपाधिसँगै पुलिसले २० लाख रुपैयाँ पुरस्कार पाएको छ । उपविजेता आर्मीले १० लाखमा चित्त बुझाएको छ । 